《失题》
明代·陈迪祥

春来风日佳，千山竞冶媚。耳息鼓鼙声，神往清凉地。

西垌有招提，竹径何纡邃。把臂入云岚，衣裾染空翠。

列席梅花前，天香众广被。清芬沁心脾，虬干惊古异。

罗浮雪月时，幽况差堪儗。共是素心人，花神勿相避。

芳樽掇落英，高论参灵閟。尽此半日閒，陶然成一醉。

彦会亦难期，春游自兹始。

作者简介：陈迪祥，字之祺。顺德人。明神宗万历四十六年（一六一八）举人，官国子监博士、兵部司务。